paragraph_text: Glavni anorganski pigmenti jesu titanijev dioksid (TiO<sub>2</sub>), litopon (ZnS + BaSO<sub>4</sub> ili CaSO<sub>4</sub>), cinkovo bjelilo (ZnO), olovno bjelilo (PbCO<sub>3</sub>, Pb(OH)<sub>2</sub>), antimonov(III) oksid (Sb<sub>2</sub>O<sub>3</sub>) i tako dalje. Od te je grupe najvažniji titanijev dioksid, kojega je primjena univerzalna zahvaljujući njegovoj bjelini, velikoj moći pokrivanja, temperaturnoj stabilnosti, te inertnosti prema vezivima, otapalima i različitim kemijskim sredstvima. Litopon se danas uglavnom upotrebljava za disperzijske unutrašnje prevlake i za temeljne boje, cinkov oksid u manjim količinama kao fungicidno sredstvo, dok se olovni bijeli pigmenti gotovo više ne upotrebljavaju. Antimonov(III) oksid upotrebljava se najviše u proizvodnji nezapaljivih boja na osnovi klorkaučuka. S obzirom na kemijski sastav razlikuje se nekoliko grupa anorganskih obojenih pigmenata.